b"\n_START_ARTICLE_\nThe Promise\n_START_SECTION_\nLansarea \xc8\x99i percep\xc8\x9bia criticilor\n_START_PARAGRAPH_\n\xe2\x80\x9eThe Promise\xe2\x80\x9d a avut premiera pe data de 14 septembrie la postul de radio BBC Radio 1 \xc3\xaen cadrul emisiunii Switch \xc8\x99i a fost descris de site-ul oficial al grupului drept \xe2\x80\x9eun c\xc3\xa2ntec furtunos\xe2\x80\x9d. Ini\xc8\x9bial, discul single se dorea a fi lansat pe data de 27 octombrie 2008, \xc3\xaens\xc4\x83 data eliber\xc4\x83rii a fost gr\xc4\x83bit\xc4\x83 cu o s\xc4\x83pt\xc4\x83m\xc3\xa2n\xc4\x83, f\xc4\x83r\xc4\x83 a fi precizate motivele. Grupul a interpretat piesa \xc3\xaen cadrul emisiunii Live Lounge, moderat\xc4\x83 de Jo Whiley, al\xc4\x83turi de un cover al c\xc3\xa2ntecului \xe2\x80\x9eApologize\xe2\x80\x9d ce apar\xc8\x9bine forma\xc8\x9biei OneRepublic \xc8\x99i artistului Timbaland. Nadine Coyle nu a luat parte la emisiune datorit\xc4\x83 unor probleme de ordin medical. Dave Aud\xc3\xa9 \xc8\x99i Jason Nevins au realizat fiecare remixuri ale piesei. Versiunea prezent\xc4\x83 pe albumul Out of Control este cu cincisprezece secunde mai lung\xc4\x83 dec\xc3\xa2t cea inclus\xc4\x83 pe discul single._NEWLINE_C\xc3\xa2ntecul a primit \xc3\xaen general recenzii pozitive din partea criticilor muzicali de specialitate. Acesta este notabil pentru influen\xc8\x9bele anilor '60, fiind comparat cu predecesorul s\xc4\x83u, \xe2\x80\x9eCan't Speak French\xe2\x80\x9d. Digital Spy ofer\xc4\x83 piesei patru puncte dintr-un total de cinci, felicit\xc3\xa2nd echipa de produc\xc8\x9bie, motiv\xc3\xa2nd faptul c\xc4\x83 \xe2\x80\x9e[\xc2\xabThe Promise\xc2\xbb] devine tot mai interesant cu fiecare ascultare\xe2\x80\x9d. Din partea site-ului UK Mix, \xe2\x80\x9eThe Promise\xe2\x80\x9d prime\xc8\x99te dou\xc4\x83 recenzii un pozitiv\xc4\x83 \xc8\x99i una relative negativ\xc4\x83. Alex MacGregor ofer\xc4\x83 discului maxim de puncte, cinci la num\xc4\x83r, apreciind influen\xc8\x9bele anilor '60 drept \xe2\x80\x9eatr\xc4\x83g\xc4\x83toare\xe2\x80\x9d. Revista Slant Magazine ofer\xc4\x83 \xc8\x99i ea o recenzie favorabil\xc4\x83, afirm\xc3\xa2nd faptul c\xc4\x83 \xe2\x80\x9e\xc3\xaenc\xc4\x83 de la prima ascultare, sugereaz\xc4\x83 faptul c\xc4\x83 fetele au \xc3\xaencercat s\xc4\x83 fie inovatoare, s\xc4\x83rind \xc3\xaen sfera genului retro-soul reprezentat de Duffy sau Amy Winehouse\xe2\x80\x9d. Yahoo! Music consider\xc4\x83 \xe2\x80\x9eThe Promise\xe2\x80\x9d una dintre cele mai reu\xc8\x99ite \xc3\xaenregistr\xc4\x83ri de pe albumul Out Of Control, al\xc4\x83turi de \xe2\x80\x9eLove is Pain\xe2\x80\x9d. Music OMH descrie \xe2\x80\x9eThe Promise\xe2\x80\x9d drept \xe2\x80\x9ecel mai potrivit c\xc3\xa2ntec de \xc3\xaenceput [al albumului], cu sonerii, armonii minunate \xc8\x99i un refren care te conduce direct \xc3\xaen bra\xc8\x9bele sale [ale c\xc3\xa2ntecului]\xe2\x80\x9d. Alte recenzii pozitive au venit din partea site-urilor Angryape.com \xc8\x99i Capital Radio.co.uk. Piesa a c\xc3\xa2\xc8\x99tigat un premiu BRIT \xc3\xaen anul 2009, la categoria \xe2\x80\x9eCel mai bun single britanic\xe2\x80\x9d._NEWLINE_Mai pu\xc8\x9bin impresionate de c\xc3\xa2ntecul \xe2\x80\x9eThe Promise\xe2\x80\x9d, au fost publica\xc8\x9biile MSN Music \xc8\x99i The Guardian, cea din urm\xc4\x83 sus\xc8\x9bin\xc3\xa2nd faptul c\xc4\x83 \xe2\x80\x9ereprezint\xc4\x83 o dezam\xc4\x83gire \xc3\xaentruc\xc3\xa2t produc\xc4\x83torii grupului Girls Aloud au fost \xc3\xaentotdeauna capabili s\xc4\x83 creeze muzic\xc4\x83 pop inovatoare \xc8\x99i incitant\xc4\x83\xe2\x80\x9d. SholasBoy (UK Mix) ofer\xc4\x83 piesei dou\xc4\x83 stele din cinci critic\xc3\xa2nd colaborarea exagerata cu echipa Xenomania. MSN Music ofer\xc4\x83 o recenzie negativa melodiei, prin cuvintele \xe2\x80\x9el\xc4\x83s\xc3\xa2nd la o parte titlul albumului [Out of Control], acest c\xc3\xa2ntec este o \xc3\xaencercare neru\xc8\x99inat\xc4\x83 de a prelua modelele [de piese] ce apar\xc8\x9bin lui Duffy \xc8\x99i Winehouse. F\xc4\x83r\xc4\x83 voci puternice, acest c\xc3\xa2ntec sun\xc4\x83 pu\xc8\x9bin ciudat\xe2\x80\x9d.\n_START_SECTION_\nVideoclip\n_START_PARAGRAPH_\nFilm\xc4\x83rile pentru \xe2\x80\x9eThe Promise\xe2\x80\x9d au avut loc pe data de 15 septembrie 2008. Premiera clipului a avut loc pe website-ul AOL (America Online) pe data de 25 septembrie 2008. Videoclipul a fost regizat de Trudy Bellinger pentru Merge @ Crossroads Films \xc8\x99i produs de Golden Square. Realizarea cadrelor a durat trei zile, videoclipul prezent\xc3\xa2nd un cinematograf \xc3\xaen aer aer liber. Personajele adi\xc8\x9bionale din clip au fost selec\xc8\x9bionate \xc3\xaen urma unor audi\xc8\x9bii._NEWLINE_Videoclipul le prezint\xc4\x83 pe cele cinci componente \xc3\xaentr-un cinematograf \xc3\xaen aer liber, urm\xc4\x83rind o pelicul\xc4\x83 \xc3\xaen care se reg\xc4\x83sesc \xc8\x99i ele. Filmul le afi\xc8\x99eaz\xc4\x83 pe cele cinci \xc3\xaen timpul unei interpret\xc4\x83ri \xc3\xaen care sunt costumate \xc3\xaen rochii argintii. Aceste abord\xc4\x83ri vestimentare au fost inspirate din stilul grupului muzical The Suprems.\n_START_SECTION_\nPrezen\xc8\x9ba \xc3\xaen clasamente \xc8\x99i v\xc3\xa2nz\xc4\x83rile \xc3\xaenregistrate\n_START_PARAGRAPH_\n\xe2\x80\x9eThe Promise\xe2\x80\x9d a debutat direct pe prima pozi\xc8\x9bie \xc3\xaen clasamentul UK Singles Chart, pe data de 26 octombrie 2008, fapt ce a determinat piesa interpretat\xc4\x83 de P!nk, \xe2\x80\x9eSo What\xe2\x80\x9d, s\xc4\x83 coboare pe pozi\xc8\x9bia secund\xc4\x83. Clasamentele publicate de-a lungul s\xc4\x83pt\xc4\x83m\xc3\xa2nii ar\xc4\x83tau o deta\xc8\x99are a discului semnat Girls Aloud de c\xc3\xa2ntecul \xe2\x80\x9eSo What\xe2\x80\x9d, \xc3\xaenregistr\xc3\xa2nd v\xc3\xa2nz\xc4\x83ri aproape duble. \xe2\x80\x9eThe Promise\xe2\x80\x9d a devenit cel de-al patrulea single al forma\xc8\x9biei ce ajunge pe locul 1 \xc3\xaen Regatul Unit, dup\xc4\x83 \xe2\x80\x9eSound of the Underground\xe2\x80\x9d, \xe2\x80\x9eI'll Stand By You\xe2\x80\x9d \xc8\x99i \xe2\x80\x9eWalk This Way\xe2\x80\x9d. De asemenea, acesta este \xc8\x99i primul single al grupului ce ob\xc8\x9bine locul 1 \xc3\xaen clasamentul desc\xc4\x83rc\xc4\x83rilor digitale din Regatul Unit. Piesa a \xc3\xaenregistrat v\xc3\xa2nz\xc4\x83ri de peste 77.000 de unit\xc4\x83\xc8\x9bi \xc3\xaen prima s\xc4\x83pt\xc4\x83m\xc3\xa2n\xc4\x83 de la lansare, determin\xc3\xa2nd discul s\xc4\x83 debuteze \xc8\x99i \xc3\xaen clasamentul mondial pe locul 27. P\xc3\xa2n\xc4\x83 \xc3\xaen momentul de fa\xc8\x9b\xc4\x83, \xe2\x80\x9eThe Promise\xe2\x80\x9d, s-a comercializat \xc3\xaen peste 420.000 de exemplare pe teritoriul Regatului Unit._NEWLINE_\xc3\x8en Irlanda, piesa a debutat pe locul 4 \xc8\x99i a ob\xc8\x9binut pozi\xc8\x9bia secund\xc4\x83, devenind cel mai bine clasat disc al grupului \xc3\xaen ultimii patru ani. \xe2\x80\x9eThe Promise\xe2\x80\x9d a mai activat \xc3\xaen top 10 \xc3\xaen Croa\xc8\x9bia \xc8\x99i Estonia \xc8\x99i \xc3\xaen top 40 \xc3\xaen Bulgaria, (locul 30) \xc8\x99i Polonia (locul 22). Datorit\xc4\x83 succesului din Regatul Unit \xc8\x99i Irlanda, melodia a intrat \xc3\xaen United World Chart, unde a sta\xc8\x9bionat timp de trei s\xc4\x83pt\xc4\x83m\xc3\xa2ni, devenind cel mai bine clasat disc al grupului \xc3\xaen acest top. Singura apari\xc8\x9bie a unui c\xc3\xa2ntec al grupului s-a petrecut \xc3\xaen anul 2003 cu piesa \xe2\x80\x9eSound of the Underground\xe2\x80\x9d. La debut, \xe2\x80\x9eThe Promise\xe2\x80\x9d a ob\xc8\x9binut 96.000 de puncte, acumul\xc3\xa2nd un total de 273.000 \xc3\xaen cele trei s\xc4\x83pt\xc4\x83m\xc3\xa2ni."